text: Сирене, кисело мляко и гюзлемета правят на живо по "Александровска" - Вестник Утро
  Русе | От: Ася Пенчева | 15 май 2013, 08:24 | коментара | Брой: 6821
  Производители на биологично чисти храни от региона ще покажат своите продукти и ще демонстрират на живо как се правят сирене, кисело мляко, гюзлемета и други традиционни местни деликатеси. Това ще се случи днес от 10 ч по ул."Александровска" до гимназията по дървообработване.
  Инициативата е на фондацията за биологично земеделие "Биоселена", а целта е да се покажат добри агроекологични земеделски практики, да се обмени опит между земеделските стопани, както и да се представят европейските програми за подпомагане на сектора.
  В голямата си част хората не са наясно, че по програмата "Развитие на селските райони" има мярка 214, която подпомага именно производителите на биохрани, коментира Стоилко Апостолов от фондацията. Той изнесе данни, от които става ясно, че интересът към чистите храни непрекъснато расте и ако през 1996 г. българските производители са залагали основно на розово масло и билки, сега площите са в пъти повече и продуктите са най-разнообразни. През 2012 г. биохраните са заемали 30 000 хектара земя, което е два пъти повече от предишната 2011-та, допълни Апостолов.
  Според проучвания на британски изследователски институт 69 милиарда долара е оборотът за биохрани в световен мащаб и България има добрата възможност да се включи в него.
  На изложбата-базар, която ще се открие днес и ще продължи до 18 ч, русенци ще имат възможност да дегустират и да си купят биопродукти.